ก.ล.ต.พบผู้ประกอบการตลาดนัด SME “เราช่วยไทย ไทยช่วยกัน” ให้คำปรึกษาหาแหล่งระดมทุน
ก.ล.ต.พบผู้ประกอบการตลาดนัด SME "เราช่วยไทย ไทยช่วยกัน" ให้คำปรึกษาหาแหล่งระดมทุน
ก.ล.ต.พบผู้ประกอบการตลาดนัด SME "เราช่วยไทย ไทยช่วยกัน" ให้คำปรึกษาหาแหล่งระดมทุน
3 ก.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ร่วมออกบูธงานตลาดนัด SME “เราช่วยไทย ไทยช่วยกัน” พร้อมให้ความรู้และคำปรึกษาเกี่ยวกับการระดมทุนแก่ธุรกิจเอสเอ็มอีและสตาร์ทอัพ เพื่อเป็นทางเลือกในการหาแหล่งเงินทุนที่เหมาะสมกับธุรกิจ
โดย นางสาวรื่นวดี สุวรรณมงคล เลขาธิการ ก.ล.ต. กล่าวว่า ก.ล.ต. มีนโยบายมุ่งส่งเสริมและสนับสนุนให้เอสเอ็มอีและสตาร์ทอัพสามารถเข้าถึงแหล่งเงินทุนในตลาดทุนได้ โดยการระดมทุนของเอสเอ็มอีและสตาร์ทอัพต้องเป็นไปอย่างมีประสิทธิภาพและตอบโจทย์ความต้องการของกิจการ รวมถึงมีต้นทุนที่เหมาะสมกับขนาดธุรกิจ
ทั้งนี้ ก.ล.ต.ได้รับความร่วมมือจากสำนักงานกองทุนพัฒนาเอสเอ็มอีตามแนวประชารัฐ กระทรวงอุตสาหกรรม ให้ร่วมออกบูธในงานตลาดนัด SME “เราช่วยไทย ไทยช่วยกัน” ในวันที่ 4-6 กันยายน 2563 ณ ศูนย์แสดงสินค้าและการประชุมอิมแพ็ค เมืองทองธานี ฮอลล์ 5-7 เพื่อเปิดโอกาสให้ผู้ประกอบการสอบถามรายละเอียดเกี่ยวกับช่องทางการระดมทุนที่เหมาะสมกับตนเองได้ เช่น การระดมทุนในวงแคบโดยการออกหุ้นและหุ้นกู้แปลงสภาพสำหรับบริษัทจำกัด (PP-SME ) หรือการระดมทุนโดยการออกหุ้นหรือหุ้นกู้ผ่านระบบ crowdfunding
นอกจากนี้ ก.ล.ต. ยังได้เชิญผู้ให้บริการระบบ crowdfunding (funding portal) มาร่วมให้คำปรึกษาภายในบูธอีกด้วย สำหรับผู้ประกอบการ SME และสตาร์ทอัพ ที่สนใจสามารถสอบถามรายละเอียดเพิ่มเติมหรือรับคำปรึกษาผ่านทางโทรศัพท์โดยไม่มีค่าใช้จ่ายได้ที่สายด่วนศูนย์บริการประชาชน ก.ล.ต. 1207